કલ્પના કરો કે રાવણ જન્મ્યો જ ન હોત તો શું થયું હોત ? રામ નિર્માણ જ ન થયા હોત. રામનાં મંદિરો બન્યાં જ ન હોત. દુર્યોધન, દુ:શાસન, શકુનિ પાક્યા જ ન હોત તો ભીમ, અર્જુન, શ્રીકૃષ્ણનો કોણે ભાવ પૂછ્યો હોત ? એટલે ધર્મનો વિજય થવા માટે અને તે પણ નિર્ણાયક અંતિમ વિજય થવા માટે જિગ્નેશ, કનૈયા અને આખી ડાબેરી (કમ્યુનિસ્ટ) ફોજ સંગઠિત થઈને જ ઊભી રહેવી જોઈએ. સો ગાળો પૂર્ણ થયા સિવાય શ્રીકૃષ્ણ શિશુપાલ પર સુદર્શન ચક્ર છોડી શકતા નથી એટલે હે જિગ્નેશભાઈ, તમે તમારી પૂરી શક્તિથી આ લડાઈમાં ઊતરો, બધાં રાજ્યોમાં પ્રવાસ કરો અને બધા જ્ઞાતિવાદીઓ, ભારત તેરે ટુકડે હોંગેના નારા લગાવનારાઓ, ભારત એક રાષ્ટ્ર નહીં પણ અનેક રાષ્ટ્રોનો સમૂહ છે એમ માનનારા, હિંસાને જીવનનિષ્ઠ માનનારા બધાને સંગઠિત કરો અને ભાજપાને બેના આંકડે પહોંચાડવાના સંકલ્પની સિદ્ધિ માટે કેડ કસીને તૈયાર થઈ જાવ. ભારતને સંઘમુક્ત કરવા માટે પણ આકાશ-પાતાળ એક કરી નાંખો. આ લડાઈ પૂરી થયા પછી કાં તો તમારે આકાશમાં અથવા તો પછી પાતાળમાં તો જવું જ પડશે. એટલે તે બંને સાથે પણ દોસ્તી કરી રાખવાથી લાભ થશે.